Atisokan

Manawan/Wemotaci 
vignette|Awacak e atisokowakaniwitcik
Weckatc esko pe atisokaniwok kekwan. Kotc ka pe kackitatc nictam iriniw kitci arimwetc, ekoni aspin esko ki pe tipatcimotc. Weckatc tca esko pe atisokaniwok kekwan. Nama mia kaskeritakon apitc ka matceparik atisokan. Takono tca kekwan ka atisokatcikateki, Kitci atisokan kirika atisokancic, keki itwaniwokipan. Kitci Atisokan e tipatcimonaniwok pimatisiwinik napitc. Atisokancica, nootc e kiskinohomakaniwok tan ke iti icinakok nikanik itekera pimatisiwinik.

 Arimwewin, kiskinohomakewin  
Apitc ka matceparinik ot arimwewin Iriniw, ki petako kotakihi witci iriniwa, ki kakeskinotako ani kaki mamo witci tacikemikotc. Nac eki iti kackitatcik kaskina e arimwetcik. Wipatc tca neta ki nokoniw, irikik kaki ici tatak, kitci ki arimwetc, kitci kiskinohomaketc kekwariw kecpin e tipatcimotc kekwariw. Mocak tca ki mina aitotam aka arotcikotc kitci itetc, kitci kaie maia witak kekwariw, aka kitci wi kiraskimatc awia, aka kaie kitci matci itatc ka witci icinakosimatc. Kekwariw ka itetc, ekoni tarasak e icinakonik, nama pitoc. Arimwewin, enko tca tepirak kaki tatok kitci ki kiskinohomakaniwok kekwan kaki pe aisparik weckatc, apitc kaki pe iciwepak, tan kaki pe icinakok kekwan, kaskina neta ki iti takoniw ke ici iti tipatcimotc iriniw, ot atisokan.

 Awin ka atisokasotc ?   
Wisaketcakw atisokan, Kokotce kekotc Witiko (Windigo) atisokan, Kinoce atisokan, Pitciw atisokan, Niketcotcinehon atisokan, Cikipic atisokan, Waskomiko iriniw atisokan, Awesis atisokan, Manito atisokan, Nictam pimatisiwin atisokan, Nipinatcac acitc Kiwetinisiw atisokan, Memekweciw atisokan, Namepirtehesiw atisokan, kirika kotakihi, mitceno.

 Awin ka atisoketc 
vignette|Iriniw nikickowew awaca 
Kitawok iriniwok kaie iskwewok e tipatcimotcik, ki atisokewok. Ani e tacitcik, nama kata ki itwaniwon, enko anowe ka mirowacinik ka itetc, ka acterik kitci atisoketc. Iskwew, okawinan, nictam e acterik kitci petakositc, apiciciriwa onitcanica acitca kotc e aiamiatc. Patoc wiskata, wir iriniw, otawinan, acteriw kitci aiamihatc onitcanica. Ekoni e ici nicitcik, okawinan acitc otawinan, nictam ke aiamihatcik, ke kiskinohomowatcik onitcaniciwawa. 
Kotakihi wirata awia tca matci kata ki iti kiskinohomako anowe awacic, irikik ke iti matceatisitc. E ici tcirowetotc, e ici ot otenowesimatc awia kata ki atisokako. Atisokaniw tca ki takoniw, tan kotc e iti tato piponesitc. Enkweriw ke nosonehokotc irikik ke iti matisitc, kaki ici kiskinohomowakaniwitc, aka soka kitci waneritak nakickake arimisiwiniw pimatisiwinik itekera.
Picicikw e ki pitci witak kekwariw Iriniw, ki takoniw kaie e ki itasinahak kitci ki tipatcimotc, kitci kanaweritakonik atisokanik itekera. Asiniwa ki masinawapiskowew, wikwasik ki ici masinaham kekwariw kaki wi ici tipatcimotc, kinec kitci miparinik, warowik kitci icamakanik. Matcitaw tarasak ot atisokan kecpin e pitci tipatcimotc, posoweritam meka mocak kitci miparinik. Enkweriw ka apatcitatc witci iriniwa, onitcanica acitc awaca otci ke apatcitaritci. Ekota neta ot itewinik kaki ici nahikak, otitatisiwin, omitoneritcikan, ot asperimowin acitc ot irisowin. 
Enko okawinan ka atisokowatc onitcanica, otawinan ka witamowatc wi ockinima. Okominan kirika Omocominan ka kiskinohomowatcik osimiwawa. Otosinan, omicomecinan acitc otcirowemakanan, ka miwitatcik kiskinohomakewiniw acitc atisokaniw. Papie e tato otenowesinaniwok, ki tawok e ki micta kackitatcik e atisoketcik. Cakotc, ekoni kaie wirowaw kaki ici coweritakositcik. Aric ma, nictam onikihikonanak acteriw kitci atisokwatcik onitcaniciwawa. Irikik ke atisokwakaniwitc awacic, kirowe kata miro matcepariniw omitoneritcikan. Ekota ke otci matceparinik ite ke ici matawe iteritak. Kata miro witcihiko mocak atisokaniw. Nama soka tapickotc aicinakono atisokana, nama nikot, kirakec tapickotc icinakoke kiskinohamakewin neta ka actek. Atita pitoc icinikatakaniwiwok neta ka atisokasotcik, mitowi «Pitciw atisokan» acitc «Ahac atisokan».

vignette|Takon awesis atisokan

 Kekwan ka ki atisokaniwok 
Kitci atisokan ka itwaniwok, irin pimatisiwinik itekera tipatcimonaniwon. Ka kicapewitcik acitc peikon ka iti matceatisitcik, ockinikiwok, atisokatakaniwiwok. Awesisa kitci kiskerimatcik, tan e itatikosiritci, e aicinikateki askik kekwan aka kitci onicinitcik notcimik, tan ke ici nanakatcitatcik e ici rowerik, ite otci rowerik. Onimiskiwa e kitoritci, atcokoca ite e itokotciniritci, pisimwa, tipiskipisimwa. Mictai mitceniw kekwariw ke atisokwakaniwitcik ockinikiwok. 
Takon kaie kotak, Atisokanicic keki icinikatekipan, ka apicicitcik aniheriw witamowakaniwiwok. Takon neta e witcikatek tan ke ici aiekwamanictak ockinikiw, kekwariw ke nikan kiskeritamotarakaniwitc, pimatisiwinik itekera. Pitoc kaie iti icinakon atisokan, ka micta apicicitc awacic otci e atisokwakaniwitcik. Weckatc meka esko pe atisokaniwok, mocak kaie ki pe miparin anihe arimwewin. Awacicak, awacak, ockinikiwok, ka kicapewitcik, nac ka kiceatisitcik e atisokwakaniwitcik.
Irikik ke pe ici tipatcimonaniwok, tan ke iskwapekak atisokan, mocak kata apatcitaw aniheriw iskwew kaie iriniw. Kekwariw ke nakickak, ke arimiparitc opimatisiwinik, mocak kata ici mikowiw tan kaki pe ici tipatcimoctowakaniwitc, tan kaki pe it atisokwakaniwitc esko pe pimatisitc. Ekota ke otci mickowisitc, ekota ke otci sokatisitc opimatisiwinik, nama wiskat kata wi waneritam. Mocak kata kiskeritam ite ke ici naskwatc kecpin e arimiparitc.
Kaskina wiec ki it atisokew Iriniw, tan kaki iciwepisitc e atosketc, e ntohotc, tan kaki icinikatak askiriw, tan e it atisokatcikatek aski kaie kaskina notcimik ka takok kekwan. Nama onikew kitci atisoketcik irikik kaki pe ici rikihotc, tato awaca kaki pe nitawkiritci, awin kaki pe nakatikotcik. Tipatcimo ke ici nanakatcitakaniwonik ke iti icikicikarik, tan e icirowerik, tan e ititakosiritci onimiskiwa, tan e ici waskorehimoritci. Nama onikew kitci atisoketc tan e icinak kekwariw ka nitawkimakanik, mictikowa, wapikoniriw. Tan e ici ntokohotc, kekwariw ka mackikiwaketc.

 Kekwan wetci atisokaniwok 
Awacic kekotc kotak awik otci, kitci miro nisahihakaniwitc opimatisiwinik, kitci miro pimatisitc, kitci sokatisitc nikanik itekera. Tarasak matceparitwakaniwoniw omitoneritcikan awacic kecpin e atisokwakaniwitc, kitci miro kakitaweritak. Tan ke ici miro nanakatcitatc kekwariw, kitci wi nespitowinak ka mirowacinik pimatisiwinik. Ot irisowinik kitci ici mackowisierimotc. Kitciwe itatisiwiniw, ke mirerimowaketc kitci mirakaniwitc. Kitci miro kiskerimitisotc tan e ici iriniwitc, acitc kaskina e ici miro mitoneritak Nehirowisiw. E atisokwakaniwitc awik, mirakaniwiw tarasak miro iterimowiniw, aiterimowiniw, kitci kaie miro kiskeritak kekwariw ka waskackakotc. Kitci miro nespitowinak, kitci kiskeritak, kitci nikani kiskeritak, irin ka icinakonik kekwariw, aka kitci wi onactatc. Kitciwe kekwariw mirakaniwiw kitci nespitowinak irikik ke pimatisitc, tan kaki pe ici matcamakanik esko pe iriniskak. Kata meka tca kiskeritam, kata nespitotam, kirika kitci ici naheritak pimatisiwiniw. Kata nespitotam kekwariw waska ka pe icinakonik, ka icinakonik, ke icinakonik nikanik.

 Tante e taci atisokaniwok, tan apitc ka atisokaniwok 
vignette|Atisokotatinaniwon e tcipakwaniwokw mekwata
Ite kotc e ici mirerimonaniwok atisokaniwon, mitowi pecotcik ickotek, e miro otakocik, e arowactik, pitakamik rikasimonikiwamik. Irinikotc tarasak kitci miro nespitotak awik e atisokowakaniwitc. Ki waska apiwok weckatc kaki pe matisitcik e atisokotatotcik, e nipinik, e ickwa piponcitcik. Tipatcimowakopan tan ka pe icinakonik opimatisiwiniwak, tato awaca kaki nitawkiritci, awin kaki pe nakatikotcik, tan ka pe aiciwepisitcik mekwatc ka pe taciketcik otitawiniwak, ka apitc pakatewakwen, akosiwakwen, ka apitc miro atoskewakwen notcimik, mitcet ki takoniw e tipatatakik Nehirowisiw.

 Kekwan wetci ki nokiparik aniske atisokan 
Esko ki pe takok ocki kiskinohamakewin, ekoni apitc ka ki pe pitoc icinakok kiskinohamakewin. Ka wapisitc okiskinohamakewin nictam tarasak e ki miparinik. Enkweriw pitama ka wi kiskinohamowakaniwitc awacic. Aka tca pitama wirowaw ot atisokaniwaw wi witamowakaniwitcik. Ekota neta e ici iti onitik ot irisowin anotc. Mictahi tca ni e kicteritakok kitci miparik anihe Nehiro atisokan, kitci ki miro matcawaketc opimatisiwinik awacic, omitoneritcikanik. Kitci otci kotc tarasak wecipamatc anihi ka atisokatakaniwiritci. Anotc kaskina wapatahakaniwiw awacic, nama pakitinakaniwiw kitci otci nanto icinowatc anihi ka atisokatakaniwiritci. Anotc tca petawok kotakeriw kitci wapatahakaniwitcik. Osam kotakihi iriniwa ot atisokaniw e ki wapatakik.

 Atisokancic – Kiskinohamake Atisokan – Kakeskimihe Atisokan 
 Akso Atisokan Awacic ka matcerikotc awesisa 
 Tipiski pisimw atisokan Awacic ka icatc tipiski pisimokw
 Awesis atisokan  Kaki pe icinakonokwen ka matceparik matisiwin, nictam ka iti matisitcik, awesisak epwamici iti iriniskak. Wapoc atisokaso wetci ki micta micarik osit, Maskwa acitc  Otcockw ka iti iriniwitcik.
 Awesisak ka okimaketcik atisokan  Witcikatew tan ke totcikatek kitci ki miro kispiwatakaniwitc kotc awik ka matisitc otitawinik, aka kitci onikatakaniwitc awik e mamo tacikemitonaniwok, tan ke ici tatak, itatasiwinik ke miro okimawispan.
 Cakweciw atisokan  Awik ka pamatisoketc aka e mirowacik. Cakweciw ki pokonimew okaca acitc kinocewa. Ki tca matciparihitisoriwa.
 Ickote e otciparik atisokan
 Ickote atisokan Roger Echaquan atisokew
 Ickwecak acitc atcokoca atisokan  E itatisitc iskwecic, e wikerimotc osakihiwewinik (werimoceciwinik), ka wecipamatc awia ke wikimatc, ke witcewakaniwitc.
 Irinicak ka owectciketcik Awacak kimotc ka wi owectciketcik 
 Ka matawisitc kaie mekotekorew Kice iriniw ka matawisitc
 Ka wapocotehetc Wetci wapoc sekisitc mocak, atisokanicic ota kirika arikica. 
 Kinoce atisokan Iriniw kirika onahakicima ka pa pimatisitcik notcimik. Jos Ottawa otatisokan, Makue Vollant e ki masinahak.
 Kimosapakew kokotce Kokotce ka kimosamatc peiko tenowa notcimik.
 Ki riskipew Wetci kakakew ki makatewisitc. 
 Kokotce kekotc Witiko (Windigo) atisokan  Awacak otci e kakwetci koctatcihakaniwitcik, kitci sapitakik.
 Manito atisokan  Tan ka icinakositcik weckatc manito kekotc kotak awesis kaki pe tatc.
 Masko atisokan Masko ka cikerimakaniwitc.
 Meca atisokan  Ickwecic aka e sakihakopanen ockinikicica, aka kitci ntowamatc aka kaskerimatc iriniwa.
 Memekweciw atisokan  Iriniwok kaki witci tacikematcik Nehirowisiwa, atamapisk ki tacikewok, ki takoniw e ici maskisitcik kaie wirowaw (nama takoniw okotiwaw).
 Mikisiw atisokan Iriniokw ka iti orakonatcik mikisiwa ke irapitisiritci otci iriniwa.
 Namepirtehesiw atisokan  Iriniwok kaki witci tacikematcik Nehirowisiwa, notcimik ki pa tacikewok, nama orina ki otci kaseritakosiwok, e ki maskisitcik kaie wirowaw (nama ki otci takoniw taci ke otci wepinakik kaki mitcitcik).
 Natcoskonowan atisokan  Ka nosonetatc awik kotakihi omeskanamiriw. Kitci miro aiekwaminitisonaniwok, miro meskano kitci wi mitimehin.
 Nictam pimatisiwin atisokan  Kaki pe icinakonokwen nictam ka iti takok pimatisiwin, eki rikiparinokwen (évolution), Nehirowisiwok kaki icinamowakwen.
 Niketcotcinehon atisokan  Awacak otci e kakwetci koctatcihakaniwitcik.
 Nikikw atisokan  Witcikatew neta kekwan wetci icinakositc Nikikw, ka papikwerinakositc. E ki kimotc papihatc awia, ekotca ni wetci icitonetc.
 Nipinatcac acitc Kiwetinisiw atisokan  Nictam kotc ka pe icinakok, pimatisiwin kitci takok, apitc ka pe asitakok (Nipin otcatcakoc) kirika ite ke pe otci nokok pimatisiwin, Kiwetinok (Kiwetinisiw, irin matisiwin).
 Ohomisiw atisokan
 Otcockw atisokan  Ke ici miro irapatisitc awik kitci ki miro witcihihetc. Otcockw ki nta kimostam e iteritci iriniwa.
 Pitciw atisokan (Ahac atisokan)  Awacic kitci kaskeritak kitci takonik kekwariw ke arimanik ke nakickak nikanik opimatisiwinik.
 Waskomiko iriniw atisokan  E kaskerimatcik awia icpimik e otciritci, pitoc e ici kackitaritci matisiwinik itekera.
 Weckatc atisokan
 Wisaketcakw atisokan
 Enko kaki oractatc kaskina kekwariw ota askik, e itaskamikak, awesisik acitc iriniwa ke iti taritci ki kiskeritamokopan. Enko ka ki oreritak tan ke icinikasoritci mictikwa, notcimik ka nitawikimakanik, kirika awesisa. ; Gilles Ottawa ka ki witcihietc : Jean-Pierre Ottawa atisokaniciciriw e ki wawitak) 27022009.

 Opitciwan 

Tipanictawin:E matcectakaniwok
 Kinocew atisokan  E aiterimitisotcik Ocicenan acitc onahakiciminan, askowi matci icinakon aka e miro paritcik e witci tacikemitotcik.
 Noceskw Atisokanicic, awacic ka matcewrikotc maskowa